Source: http://www.druckeria.ro/tag/superliga-cec-bank/
Timestamp: 2019-12-07 01:59:29+00:00

Document:
superliga cec bank Archives - Druckeria
Nu s-a rupt mitul: CSM Știința Baia Mare – RCM Timișoara 20-20
RCM Timișoara nu a reușit nici de această dată să întrerupă șirul impresionant de invincibilitate al vicecampioanei CSM Știința Baia Mare de pe teren propriu. Deși au condus pe aproape toată durata partidei, galben-albaștrii s-au văzut egalați printr-un eseu de penalizare, dictat în prelungirile partidei.
RCM Timișoara a început hotărâtă partida de la Baia Mare, iar în minutul 3, Cătălin Fercu aducea primele puncte ale bănățenilor, dintr-o lovitură de pedeapsă. Tot fundașul galben-albaștrilor avea să transforme și penalitatea din minutul 15, urcând scorul la 6-0. Maramureșenii au replicat însă, cinci minute mai târziu, printr-un eseu semnat de pilierul Dico și transformat de Luke Samoa. Avantajul gazdelor n-a durat însă decât cinci minute, Rus culcând balonul în terenul de țintă advers, tranformarea lui Fercu stabilind și scorul primei reprize, 13-7 în favoarea campioanei.
Maramureșenii aveau să restabilească egalitatea la începutul mitanului secund, prin două lovituri de pedeapsă transformate de Luke Samoa, în minutele 46 și 53. Timișorenii nu s-au lăsat însă mai prejos și au revenit în avantaj în minutul 62, printr-un eseu al aceluiași Rus, transformat de nou-intratul Conache.
Finalul s-a disputat pe muchie de cuțit, băimărenii masându-i minute bune pe oaspeți în 22-ul propriu și, după nu mai puțin de trei lovituri de pedeapsă consecutive, arbitrul Radu Petrescu a acordat eseu de penalizare pentru gazde, piciorul lui Samoa aducând apoi cele două puncte necesare pentru restabilirea egalității.
S-a încheiat 20-20, o remiză ce amintește de cea înregistrată în luna mai a anului trecut, când timișorenii au scăpat tot în minutele de final victoria. Așadar, mitul invincibilității de pe teren propriu al băimărenilor n-a fost nici astăzi destrămat. Sunt deja șase ani și două luni, iar numărătoarea continuă…
Filed Under: Rugby, Stire de ultima ora Tagged With: breaking, csm stiinta baia mare, Druckeria, RCM Timisoara, rugby timisoara, superliga cec bank
RCM Timișoara revine cu punctul bonus ofensiv de la București
RCM Timișoara a obținut o victorie clară în deplasare, cu CSM București. Campioana en titre a dispus cu 36-12 de formația din capitală, la capătul unui joc pe care Danie de Villiers l-a început într-o formulă diferită față de celelalte meciuri și în care putem nota o revenire cu succes în primul XV al lui Daniel Carpo.
RCM Timișoara a deschis scorul la București în minutul 14, prin Conache, care a transformat o lovitură de pedeapsă. Până la pauză, galben-albaștrii aveau să urce scorul la 10-0, grație eseului reușit de Carpo, în minutul 27, și transformat de același Conache. Setea de eseuri a bănățenilor a fost chiar mai mare în mitanul secund. Umaga a făcut 15-0, însă bucureștenii au replicat și au culcat la rândul lor balonul în terenul de țintă advers, prin Filip. Timișorenii aveau să mai reușeasă trei eseuri până la final, însă tabela a fost închisă de reușita fostului centru al bănățenilor, Johnny Sola, transformată de Ispir.
S-a încheiat 36-12 pentru RCM Timișoara, care contabilizează a treia victorie consecutivă cu punct bonus ofensiv.
Iată formula utilizată de Danie de Villiers în jocul de astăzi:
15. Gabriel Conache, 14. Stephen Shennan, 13. Jack Umaga, 12. Paula Kinikinilau, 11. Viliami Moala, 10. Jody Rose, 9 Victor Dumitru, 1. Gigi Militaru, 1. Eugen Căpățână, 3. Samuel Mariș, 4. Dorin Lazăr, 5. Marian Drenceanu, 6. Stelian Burcea (C), 7. Vasile Rus, 8. Daniel Carpo. Au mai intrat 16. Marian Gorcioaia, 17. Sione Taupaki, 18. Sione Halalilo, 19. Valentin Popîrlan, 20. Laurențiu Tănase, 21. Valentin Calafeteanu, 22. Sosene Anesi, 23. Cătălin Fercu.
Filed Under: Rugby, Stire de ultima ora Tagged With: breaking, CSM Bucuresti, danie de villiers, Druckeria, RCM Timisoara, rugby timisoara, superliga cec bank
RCM Timișoara vizează cinci puncte și la București
RCM Timișoara va evolua duminică, în deplasare, pe terenul celor de la CSM București, o formație ce s-a întărit consistent în iarnă. Dacă în sezonul trecut, bănățenii au defilat în ambele întâlniri cu rugbyștii din capitală, de această dată, disputa pare ceva mai echilibrată. Chiar și așa, galben-albaștrii nu concep să nu revină pe Bega cu toate cele cinci puncte puse în joc.
După o prestație entuziasmantă în fața Farului, într-un cadru special, RCM Timișoara se deplasează pe terenul celor de la CSM București, o formație ce pare decisă să se înscrie în lupta pentru semifinalele Superligii. Gruparea din capitală a transferat masiv din Emisfera Sudică în această iarnă, reușind să își formeze un lot mult mai echilibrat față de sezoanele trecute.
„CSM e o echipă foarte competitivă în acest sezon. Așteptăm cu toții acest meci pentru că trebuie să îmbunătățim ceea ce am reușit joi. Avem câțiva absenți. Țăruș și Fonovai sunt accidentați, Morisson e învoit și, în plus, vom menaja câțiva dintre băieți, pentru a da posibilitate tuturor să joace”, a declarat Danie de Villiers.
La jocul de duminică dimineață, antrenorul galben-albaștrilor va lăsa pe bancă jucători precum Calafeteanu, Fercu, Popîrlan sau Anesi. În schimb, va fi titularizat în premieră Daniel Carpo, cel ce a fost ținut o bună bucată de vreme pe tușă, din cauza unei accidentări suferite în vara anului trecut.
„Noi de fiecare dată selectăm cei mai buni 15 jucători pentru meciul pe care îl avem în față. Pe de altă parte, suntem 32 în lot și e important ca fiecare jucător să rămână la un nivel ridicat. Dacă stăm să analizăm puțin, nu e un 23 rău, pentru că avem pe bancă trei jucători de echipă națională, plus un fost All Black. Am de unde alege, e efectiv scenariul pe care orice antrenor și-l dorește. Referitor la Carpo, el e pregătit, e nerăbdător să arate că poate duce 80 de minute. A intrat foarte bine în meciul cu Farul. Practic, el a stat la baza ultimului eseu, reușit de Fercu”, a mai spus De Villiers.
Iată lotul cu care RCM Timișoara se va alinia duminică, la București:
15. Gabriel Conache, 14. Stephen Shennan, 13. Jack Umaga, 12. Paula Kinikinilau, 11. Viliami Moala, 10. Jody Rose, 9 Victor Dumitru, 1. Gigi Militaru, 1. Eugen Căpățână, 3. Samuel Mariș, 4. Dorin Lazăr, 5. Marian Drenceanu, 6. Stelian Burcea (C), 7. Vasile Rus, 8. Daniel Carpo.
Rezerve: 16. Marian Gorcioaia, 17. Sione Taupaki, 18. Sione Halalilo, 19. Valentin Popîrlan, 20. Laurențiu Tănase, 21. Valentin Calafeteanu, 22. Sosene Anesi, 23. Cătălin Fercu.
Partida CSM București – RCM Timișoara se va disputa duminică, de la ora 11 și va putea fi urmărită doar online, pe rugbytv.ro.
RCM Timișoara își așteaptă susținătorii pe „Dan Păltinișanu”
Se apropie Joia Mare pentru rugby-ul timișorean. Peste două zile, sportul cu balonul oval va reveni, după mai bine de trei decenii, pe „Dan Păltinișanu”, cea mai încăpătoare arenă a orașului. RCM Timișoara întreprins o campanie puternică de promovare a jocului cu Farul și speră ca joi seară, de la ora 20, cât mai multe scaune alb-violete să fie ocupate.
RCM Timișoara are în față un joc extrem de dificil, în compania Farului Constanța, o grupare ce s-a întărit considerabil în pauza competițională și care se anunță a fi un adversar redutabil în lupta pentru titlu. Disputa de joi nu va fi una specială doar prin prisma mizei, ci și datorită locației, una la care rugby-ul timișorean visează de câțiva ani: stadionul „Dan Păltinișanu”.
„Timişoara are potenţial de a gestiona proiecte de acest gen. Suntem pregătiţi să scriem istorie şi vrem să o facem alături de locuitorii acestui oraş, care au arătat în atâtea rânduri deschidere pentru sport. Îi aşteptăm în număr cât mai mare, joi de la ora 20, şi de succesul acestui joc va depinde şi disputarea altor partide, tot aici, pe Dan Păltinişanu”, a declarat vicepreședintele celor de la RCM Timișoara, Dușan Filipaș.
Antrenorul Danie de Villiers recunoaște că disputarea acestui joc în nocturnă va reprezenta o schimbare importantă în bioritmul jucătorilor săi, obișnuiți să intre în meciuri imediat după micul dejun. Cu toate acestea, e convins că orice impediment va fi depășit prin entuziasm și prin nerăbdarea de a evolua pe o arenă impunătoare, în fața unul public numeros.
„Este o săptămînă scurtă, avem puţin timp să pregătim acest lucru. Suntem însă entuziasmaţi de această oportunitate şi vrem să continuăm momentul bun din meciul cu Steaua şi în partida cu Farul”, a declarat De Villiers.
Singurul indisponibil cert în acest moment din tabăra timișoreană e Mădălin Lemnaru, aripa campioanei fiind ținut pe margine de o accidentare. Cu probleme medicale minore se mai confruntă alți doi jucători din lot, însă antrenorul galben-albaștrilor e optimist în ceea ce privește recuperarea lor.
Partida RCM Timișoara – Farul Constanța va avea loc joi, de la ora 20, pe stadionul „Dan Păltinișanu”.
Filed Under: Rugby, Stire de ultima ora Tagged With: breaking, Dan Paltinisanu, danie de villiers, Druckeria, dusan filipas, farul constanta, RCM Timisoara, rugby timisoara, superliga cec bank

References: CSM 
 CSM 
 csm 
 CSM 
 CSM 
 CSM 
 CSM 
 CSM